stanford-oval/wikipedia huggingface dataset:
สกุลซิสทูรา

| สกุลซิสทูรา |
| --- | --- |

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Balitoridae
วงศ์ย่อย:: Nemacheilinae
สกุล:: Schistura McClelland, 1838

ชนิด
 มากกว่า 200 ชนิด
สกุลซิสทูรา (ชื่อวิทยาศาสตร์: Schistura) เป็นสกุลของปลาน้ำจืดขนาดเล็ก ในวงศ์ปลาค้อ (Balitoridae) ใช้ชื่อสกุลว่า Schistura (/ซิส-ทู-รา/)
เดิมทีปลาในสกุลนี้เคยอยู่รวมอยู่ในสกุล Nemacheilus เป็นปลาที่มีเกล็ดเล็กละเอียด มองด้วยตาเปล่าไม่เห็นต้องใช้แว่นขยาย ครีบหลังมีก้านครีบแขนง 8 ก้าน มีหนวด 3 คู่ ที่จะงอยปาก 2 คู่ และมุมปาก 1 คู่ มีลำตัวยาวและแบนข้าง หัวกลมมน จะงอยปากสั้นทู่ ปากเล็กอยู่ใต้จะงอยปาก ริมฝีปากล่างมีเอ็นคั่นตรงกลาง รูก้นอยู่ใกล้ครีบก้นมากกว่าครีบท้อง ตามีขนาดเล็ก ลำตัวมีลายเป็นปล้อง ๆ สีดำหรือสีน้ำตาล พื้นลำตัวมักมีสีเขียวหรือสีน้ำตาล
มีความยาวโดยเฉลี่ยประมาณ 12 เซนติเมตร มีพฤติกรรมอาศัยอยู่ในแหล่งน้ำลำธารที่น้ำมีอุณหภูมิค่อนข้างเย็นประมาณ 18-26 องศาเซลเซียส เช่น น้ำตกบนภูเขาหรือป่าดิบชื้น หากินในเวลากลางคืน มีพฤติกรรมอยู่รวมเป็นฝูง หากินอาหารจำพวก แมลงน้ำและแทะเล็มตะไคร่น้ำ ปัจจุบันพบแล้วราว 200 ชนิด แต่จำนวนนี้ก็ยังไม่นิ่ง ด้วยการค้นพบใหม่ขึ้นเรื่อย ๆ ทุกปี กระจายพันธุ์ตั้งแต่อินเดียจนถึงเวียดนาม, ตอนใต้ของเทือกเขาหิมาลัย จนถึงมาเลเซียภาคตะวันตก เช่น รัฐปะลิส พบในประเทศไทยราว 30 ชนิด ปัจจุบันสามารถเพาะขยายพันธุ์ได้แล้วด้วยวิธีเลียนแบบธรรมชาติ และนิยมเลี้ยงเป็นปลาสวยงาม
แหล่งข้อมูลอื่น

จาก Fishbase.org
ลิลิตโองการแช่งน้ำ

| ลิลิตโองการแช่งน้ำ |
| --- | --- |
ชื่ออื่น: ประกาศแช่งน้ำโคลงห้า
กวี: พราหมณ์ ในสมัยพระเจ้าอู่ทอง[ต้องการอ้างอิง]
ประเภท: พิธีกรรม
คำประพันธ์: ร่ายดั้น และ โคลงห้า
ความยาว: 37 บท
ยุค: อยุธยา
ปีที่แต่ง: สันนิษฐานว่า แต่งในช่วง สมัยพระเจ้าอู่ทองถึงสมัยอยุธยาตอนต้น
ลิขสิทธิ์: -
 ส่วนหนึ่งของสารานุกรมวรรณศิลป์
ลิลิตโองการแช่งน้ำ หรือ ประกาศแช่งน้ำโคลงห้า เป็นวรรณคดีเก่าแก่มากที่สุดเรื่องหนึ่งของไทย มีความสำคัญทั้งด้านวรรณคดี นิรุกติศาสตร์ ประวัติศาสตร์ และสังคมของไทย
ประวัติ

โองการแช่งน้ำเป็นวรรณคดีที่เก่าแก่ของไทย นักวิชาการส่วนใหญ่ลงความเห็นตรงกัน ว่าแต่งขึ้นในสมัยอยุธยาตอนต้น แต่นักวิชาการบางคน เช่น จิตร ภูมิศักดิ์ เชื่อว่าวรรณคดีเรื่องนี้น่าจะแต่งขึ้นอย่างน้อยก็ในสมัย พระเจ้าอู่ทอง ผู้ทรงสถาปนาเมืองอโยธยา (ภายหลังเปลี่ยนชื่อเป็นอยุธยา)
คำศัพท์และสำนวนภาษา

โองการแช่งน้ำเป็นวรรณคดีที่ใช้คำเก่า แต่เป็นคำไทยแท้เป็นส่วนมาก ทำให้อ่านเข้าใจยาก ทำให้นักวิจารณ์สับสน ซึ่งแตกต่างจากวรรณคดีที่ใช้ภาษาบาลีหรือสันสกฤต ที่สามารถสืบหาความหมายได้ง่ายกว่า เช่น ลิลิตยวนพ่าย ซึ่งใช้คำศัพท์บาลีสันสกฤตปะปนอยู่ตลอดทั้งเรื่อง
พระบาทสมเด็จพระจุลจอมเกล้าเจ้าอยู่หัวทรงเคยมีพระราชดำริ ว่า "โองการแช่งน้ำนี้เรียกว่า โคลง เขียนเป็นหนังสือพราหมณ์ แต่เมื่อตรวจดูจะกำหนดเค่าว่าเป็นโคลงอย่างไรก็ไม่ได้สนัด ได้เค้า ๆ บ้างแล้วก็เลือนไป แต่เนื้อความนั้นเป็นภาษาไทย ถอยคำที่ใช้ลึกซึ้งที่ไม่เข้าใจบ้างก็มี..." ("พระราชพิธีศรีสัจจปานกาล", พระราชพิธีสิบสองเดือน)
คำศัพท์ในโองการแช่งน้ำมีการผสมผสาน เริ่มตั้งแต่คำศัพท์บาลีและสันสกฤต โดยเฉพาะในช่วงต้นที่เป็นการบูชาเทพเจ้าทั้งสาม เช่น โอม สิทธิ มฤตยู จันทร์ ธรณี เป็นต้น
นอกจากนี้ยังมีคำศัพท์ไทยโบราณ มีลักษณะของคำโดดพยางค์เดียวเป็นส่วนใหญ่ หลายคำปรากฏอยู่ในเอกสารภาษาไทย และจารึกภาษาไทยสมัยสุโขทัย และอยุธยา นอกจากนี้ยังปรากฏคำในภาษาถิ่นของไทยด้วย  เช่น สรวง แผ้ว แกล้ว แล้งไข้ แอ่น แกว่น ฯลฯ
สำหรับคำเขมรนั้นปรากฏไม่มากนัก เช่น ถวัด แสนง ขนาย ขจาย ฯลฯ
ในส่วนของสำนวนภาษานั้นมีลักษณะการแช่งที่ปรากฏทั่วไปในสังคมไทย เช่น "ขอให้ตายในสามวัน อย่าให้ทันในสามเดือน อย่าให้เคลื่อนในสามปี"
ลักษณะคำประพันธ์

เชื่อกันว่าโองการแช่งน้ำฉบับนี้ แต่งขึ้นด้วย โคลงห้า ที่นิยมใช้กันในอาณาจักรล้านช้างในยุคเดียวกันนั้น[ต้องการอ้างอิง] กล่าวคือ บาทหนึ่ง มี 5 คำ เป็นวรรคหน้า 3 คำ วรรคหลัง 2 คำ หนึ่งบทมี 4 บาท นิยมใช้เอกโท (เอกสี่ โทสาม) แต่สามารถเพิ่มสร้อยหน้า และสร้อยหลังบาทได้  ทั้งนี้ยังมีร่ายสลับ จึงนิยมเรียกว่า ลิลิต แม้จะไม่สอดคล้องกับธรรมเนียมการแต่งลิลิตทั่วไปที่มักจะแต่งร่ายสุภาพร้อยกับโคลงสุภาพ หรือร่ายดั้นร้อยกับโคลงดั้นก็ตาม
ตามหลักแล้ว ลิลิต หมายถึง หนังสือที่แต่งด้วยคำประพันธ์ประเภท โคลง และร่าย สลับกันเป็นช่วง ๆ ตามธรรมเนียมแล้ว มักจะใช้โคลงและร่ายในแบบเดียวกัน กล่าวคือ โคลงดั้น สลับกับร่ายดั้น, โคลงสุภาพ สลับกับร่ายสุภาพ อย่างนี้เป็นต้น โคลงและร่ายที่สลับกันนั้น มักจะร้อยสัมผัสด้วยกัน เรียกว่า เข้าลิลิต
วรรณคดีที่แต่งตามแบบแผนลิลิต มักจะใช้ร่ายและโคลงสลับกันเป็นช่วง ๆ ตามจังหวะ ลีลา และท่วงทำนอง และความเหมาะสมของเนื้อหาในช่วงนั้น ๆ สำหรับโองการแช่งน้ำ แม้จะเคยเรียกกันว่า ลิลิตโองการแช่งน้ำ มาก่อน แต่ในปัจจุบันนักวรรณคดีส่วนใหญ่สมัครใจที่จะเรียกชื่อโดยไม่มีคำว่าลิลิต ทั้ง ๆ ที่ในโองการแช่งน้ำ ก็แต่งด้วยร่ายสลับโคลง ทว่าเป็นร่ายโบราณ สลับกับโคลงห้า ซึ่งไม่ปรากฏแบบแผนที่ไหนมาก่อน
เนื้อหา

เนื้อหาในลิลิตโองการแช่งน้ำอาจแบ่งได้เป็น 5 ส่วนด้วยกัน ดังนี้
สดุดีเทพเจ้าทั้ง 3 องค์ ตามความเชื่อของฮินดู ได้แก่ พระผู้ประทับเหนือหลังครุฑ "สี่มือถือสังข์จักรคธาธรณี"(พระนารายณ์) พระผู้ประทับบนวัวเผือก "เอาเงือกเกี้ยวข้าง อ้างทัดจันทรเปนปิ่น" (พระศิวะ) และผู้ประทับ "เหนือขุนห่าน" (พระพรหม) เป็นร่ายสามบทสั้น ๆ
กล่าวถึงกำเนิดโลก และสังคมมนุษย์ อัญเชิญเทพยดา พระรัตนตรัยและสิ่งศักดิ์สิทธิ์ ภูตผีต่าง ๆ มาเป็นพยาน ทั้งหมดนี้พรรณนาด้วยโคลงห้า
คำสาปแช่งผู้ทรยศ คิดไม่ซื่อต่อเจ้าแผ่นดิน ให้ประสบภยันตรายนานา เป็นเนื้อหาที่ยาวที่สุดในบรรดา 5 ส่วน
คำอวยพรแก่ผู้จงรักภักดีแก่ผู้ที่มีความจงรักภักดี มีเนื้อหาสั้น ๆ
ถวายพระพรเจ้าแผ่นดิน เป็นร่ายสั้น ๆ เพียง 6 วรรค
แหล่งข้อมูลอื่น

จิตร ภูมิศักดิ์. โองการแช่งน้ำ และข้อคิดใหม่ในประวัติศาสตร์ไทยลุ่มน้ำเจ้าพระยา. ดวงกมล : กรุงเทพฯ, 2524.
จุลจอมเกล้าเจ้าอยู่หัว, พระบาทสมเด็จพระ. พระราชพิธีสิบสองเดือน. โรงพิมพ์พระจันทร์ : พระนคร, 2496.
สุภาพรรณ ณ บางช้าง, รองศาสตราจารย์. ขนบธรรมเนียมประเพณี : ความเชื่อและแนวทางปฏิบัติในสมัยสุโขทัย. โครงการเผยแพร่ผลงานวิจัย ฝ่ายวิจัยจุฬาลงกรณ์มหาวิทยาลัย : กรุงเทพฯ, 2535.
นิยดา เหล่าสุนทร. พินิจวรรณกรรม. แม่คำผาง : กรุงเทพฯ, 2535.
วัดมะนาว (จังหวัดสุพรรณบุรี)

| วัดมะนาว |
| --- | --- |

ที่ตั้ง: ตำบลทับตีเหล็ก อำเภอเมืองสุพรรณบุรี จังหวัดสุพรรณบุรี
ประเภท: วัดราษฎร์
นิกาย: มหานิกาย
เจ้าอาวาส: พระครูสิริวรธรรมาภินันท์ อานนฺโท
 สถานีย่อยพระพุทธศาสนา
วัดมะนาว  เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลทับตีเหล็ก อำเภอเมืองสุพรรณบุรี จังหวัดสุพรรณบุรี ที่ดินทั้งวัดมีเนื้อที่ 28 ไร่ 2 งาน
วัดมะนาวตั้งวัดเมื่อ พ.ศ. 2341 ได้รับพระราชทานวิสุงคามสีมาเมื่อ พ.ศ. 2508 ชื่อของวัดปรากฏอยู่ในนิราศสุพรรณ ประพันธ์โดยสุนทรภู่ วัดมีเกจิอาจารย์คือ หลวงพ่อโบ้ย ได้รับการนับถือเรื่องพุทธคุณทางด้านแคล้วคลาด​ คงกระพัน​ ป้องกันภัยจากภยันตรายทั้งปวง ภายในวัดมีวิหารหลวงพ่อโบ้ยและพิพิธภัณฑ์หลวงพ่อโบ้ย ซึ่งภายในบรรจุพระเครื่องและของเก่า
อาคารเสนาสนะที่สำคัญ ได้แก่ อุโบสถสร้างเมื่อ พ.ศ. 2508 กว้าง 20 เมตร ยาว 40 เมตร ภายในประดิษฐานพระประธานปางสมาธิเก่าแก่ กุฏิทรงเรือนไทยภาคกลาง และศาลาการเปรียญ
วัดมะขามโพลง

| วัดมะขามโพลง |
| --- | --- |

ที่ตั้ง: ตำบลท่าเจ้าสนุก อำเภอท่าเรือ จังหวัดพระนครศรีอยุธยา
ประเภท: วัดราษฎร์
นิกาย: มหานิกาย
เจ้าอาวาส: พระครูสังฆรักษ์สวงษ์ ปริปุณโณ
 สถานีย่อยพระพุทธศาสนา
วัดมะขามโพลง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมแม่น้ำป่าสัก ในตำบลท่าเจ้าสนุก อำเภอท่าเรือ จังหวัดพระนครศรีอยุธยา มีที่ดินเนื้อที่ 29 ไร่ 2 งาน 13 ตารางวา โฉนดเลขที่ 7745 และยังมีที่ดินธรณีสงฆ์ จำนวน 2 แปลง เนื้อที่ 14 ไร่ 3 งาน 48 ตารางวา โฉนดเลขที่ 2400 ปัจจุบันมีพระครูสังฆรักษ์สวงษ์ ปริปุณโณ เป็นเจ้าอาวาส เป็นเจ้าอาวาส
วัดมะขามโพลงตั้งวัดเมื่อ พ.ศ. 2425 ได้รับพระราชทานวิสุงคามสีมาครั้งหลังวันที่ 5 กุมภาพันธ์ พ.ศ. 2500 ได้ผูกพัทธสีมาครั้งแรก วันที่ 20 กุมภาพันธ์ พ.ศ. 2430
วัดมีฆ้องใหญ่ ผู้สร้างถวายคือ พ่อแช่ม แม่สงัด เกิดแก้ว พร้อมบุตรธิดา สร้างถวายวัดเมื่อวันที่ 14 เมษายน พ.ศ. 2555 เส้นผ่าศูนย์กลาง 1.50 เมตร กว้าง 3 เมตร วัดมีเกจิอาจารย์ คือ พระครูพิบูลวิหารธรรม (พิณ พวงจำปา) ดำรงตำแหน่งเจ้าอาวาสเมื่อ พ.ศ. 2455 วัตถุมงคลของท่าน คือ รูปหล่อโบราณของหลวงพ่อพิณ โดดเด่นด้านมหาอุตม์และเหนียวเน้น
วัดมะนาวหวาน (จังหวัดนครศรีธรรมราช)

| วัดมะนาวหวาน |
| --- | --- |

ที่ตั้ง: ตำบลช้างกลาง อำเภอช้างกลาง จังหวัดนครศรีธรรมราช
ประเภท: พระอารามหลวงชั้นตรีชนิดสามัญ
นิกาย: มหานิกาย
พระประธาน: พระพุทธพิชิตมาร ประทานสันติสุขสวัสดี นรสีห์ธรรมานุศาสก์ ไตรโลกนาถธรรมบพิตร
 สถานีย่อยพระพุทธศาสนา
วัดมะนาวหวาน เป็นพระอารามหลวงชั้นตรีชนิดสามัญ สังกัดคณะสงฆ์มหานิกาย ตั้งอยู่ในตำบลช้างกลาง อำเภอช้างกลาง จังหวัดนครศรีธรรมราช มีที่ดินตั้งวัดเนื้อที่ 38 ไร่ มีที่ธรณีสงฆ์ราว 270 ไร่
วัดมะนาวหวานตั้งวัดเมื่อ พ.ศ. 2227 ได้รับพระราชทานวิสุงคามสีมาเมื่อ พ.ศ. 2230 ตรงกับรัชสมัยสมเด็จพระนารายณ์มหาราช ได้ยกฐานะเป็นอารามหลวงชั้นตรี ชนิดสามัญ ในวันที่ 22 เมษายน พ.ศ. 2539 ประกาศในราชกิจจานุเบกษา เล่มที่ 113 ตอนที่ 44 ง วันที่ 30 พฤษภาคม พ.ศ. 2539
ปูชนียวัตถุที่สำคัญ ได้แก่ พระเจดีย์สองพี่น้องตั้งอยู่หน้าพระอุโบสถ มีลักษณะสถาปัตยกรรมแบบอยุธยา ได้รับการบูรณปฏิสังขรณ์เสร็จเมื่อ พ.ศ. 2535 ตามพระราชปรารภของพระบาทสมเด็จพระมหาภูมิพลอดุลยเดชมหาราช บรมนาถบพิตร เมื่อคราวเสด็จพระราชดำเนินมาททรงยกช่อฟ้าอุโบสถ เมื่อวันที่ 20 กันยายน  พ.ศ. 2519 พระประธานในอุโบสถ นามว่า พระพุทธพิชิตมาร ประทานสันติสุขสวัสดี นรสีห์ธรรมานุศาสก์ ไตรโลกนาถธรรมบพิตร เป็นพระพุทธรูปปางมารวิชัย ศิลปะสุโขทัยหน้าตักกว้าง 49 นิ้ว สร้างโดยจ่าเผ่นผยอง (ชุ่ม สุวรรณจินดา) และนางทองสุข สุวรรณจินดา เมื่อวันที่ 19 กุมภาพันธ์ พ.ศ. 2514 และพระพุทธสิหิงค์ แบบนครศรีธรรมราชจำลอง หล่อด้วยโลหะผสม หน้าตักกว้าง 60 นิ้ว มีพระนามาภิไธยย่อ สธ. พระตราประจำพระองค์ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ประดิษฐ์บนผ้าทิพย์ ประดิษฐ์เป็นพระปฏิมาประธาน ในศาลาเฉลิมพระเกียรติ 60 พรรษา
วาเนสซา ดิอัมโบรซิโอ

วาเนสซา ดิอัมโบรซิโอ (เกิด 26 เมษายน ค.ศ. 1988) เป็นหนึ่งในผู้ก่อตั้งพรรคคอมมิวนิสต์ซานมารีโน เคยเป็นผู้ครองนครร่วมแห่งซานมารีโน ตั้งแต่เดือนเมษายน จนถึงเดือนตุลาคม ค.ศ. 2017 ร่วมกับมิมมา ซาโวลี
แหล่งข้อมูลอื่น

Vanessa D'Ambrosio Bio
วิทยาลัยพยาบาลกองทัพบก

| --- | --- |
ชื่อย่อ: วพบ.ทบ. / RTANC
ประเภท: สถาบันการศึกษาทางทหาร
สถาปนา: 19 สิงหาคม พ.ศ. 2506 (61 ปี)
สังกัดการศึกษา: กรมแพทย์ทหารบก
ผู้อำนวยการ: พล.ต.หญิง ศิริจันทร์ งาทอง
ที่ตั้ง: เลขที่ 317/6 ถนนราชวิถี แขวงทุ่งพญาไท เขตราชเทวี กรุงเทพมหานคร 10400
สถาบันสมทบของ: มหาวิทยาลัยมหิดล
เว็บไซต์: www.rtanc.ac.th
วิทยาลัยพยาบาลกองทัพบก เป็นหน่วยงานที่ขึ้นตรงต่อศูนย์อำนวยการแพทย์พระมงกุฎเกล้าฯ กรมแพทย์ทหารบก และเป็นสถาบันสมทบของ มหาวิทยาลัยมหิดล
ประวัติ

ช่วงหลังยุคสงครามโลกครั้งที่ 2 กองทัพบกและประเทศชาติ ขาดบุคลากรทางการแพทย์ ในการให้บริการสุขภาพแก่ทหาร และประชาชน 
จึงได้ก่อตั้ง "โรงเรียนพยาบาลผดุงครรภ์และอนามัยกองทัพบก"  เมื่อวันที่ 19 สิงหาคม พ.ศ. 2506  เพื่อผลิตพยาบาลวิชาชีพกองทัพบก โดยให้เป็นหน่วยงานในสังกัดของโรงเรียนเสนารักษ์ กรมแพทย์ทหารบก และได้เปิดรับนักเรียนพยาบาลเป็นรุ่นแรกในหลักสูตรประกาศนียบัตร เมื่อปี พ.ศ. 2507 จำนวน 37 นาย ต่อมาในปี พ.ศ. 2523 ได้เปลี่ยนชื่อเป็น "กองนักเรียนพยาบาล" ในกรมนักเรียน รร.เสนารักษ์ กรมแพทย์ทหารบก  และ พ.ศ. 2527 ได้รับการยกวิทยาฐานะเป็น "วิทยาลัยพยาบาลกองทัพบก" ขึ้นตรงต่อศูนย์อำนวยการแพทย์พระมงกุฎเกล้าฯ กรมแพทย์ทหารบก ผู้สำเร็จการศึกษาตามหลักสูตร จะได้การแต่งตั้งยศเป็น "ว่าที่ร้อยตรีหญิง" และปี พ.ศ. 2528 วิทยาลัยพยาบาลกองทัพบก ได้เข้าเป็นสถาบันสมทบของ มหาวิทยาลัยมหิดล ต่อมาเปิดหลักสูตรผู้ช่วยพยาบาล อีกหนึ่งหลักสูตร โดยเป็นหลักสูตรเฉพาะกาล ผู้สำเร็จตามหลักสูตรนี้จะได้รับการแต่งตั้งยศเป็น "สิบตรีหญิง"
หลักสูตร

หลักสูตรประกาศนียบัตรพยาบาลผดุงครรภ์และอนามัย เทียบเท่าอนุปริญญา(3 ปี 6 เดือน) ตั้งแต่ พ.ศ. 2517 บรรจุและได้รับการประดับยศเป็นว่าที่ร้อยตรีหญิง
หลักสูตรพยาบาลศาสตรบัณฑิต (4 ปี) โดยเป็นสถาบันสมทบกับ มหาวิทยาลัยมหิดล และเมื่อเรียนจบแล้วสามารถมีสิทธิขึ้นทะเบียนใบประกอบวิชาชีพ และว่าที่ร้อยตรีหญิง
หลักสูตรประกาศนียบัตรผู้ช่วยพยาบาล (1 ปี)
ศาลหลักเมืองอุดรธานี

ศาลเจ้าหลักเมืองอุดรธานี  หรือ ศาลเจ้าพ่อหลักเมืองอุดรธานี ตั้งอยู่บริเวณทุ่งศรีเมือง อำเภอเมือง จังหวัดอุดรธานี ได้เริ่มสร้างเสาหลักเมือง เมื่อปี พ.ศ. 2502 โดยได้ทำพิธีอัญเชิญดวงพระวิญญาณของ พลตรีพระเจ้าบรมวงศ์เธอกรมหลวงประจักษ์ศิลปาคม มาสิงสถิต ณ เสาหลักเมือง ซึ่งทำด้วยไม้คูณ และใต้เสาหลักเมืองมีแผ่นยันต์และมีแก้วแหวน เงิน ทอง ต่าง ๆ เป็นจำนวนมาก ตัวเสาหลักเมืองยาว 5 เมตร เศษ และฝังลึกลงไป 3 เมตร
ในปี พ.ศ. 2542 ได้มีการสร้างศาลหลักเมืองหลังใหม่แทนหลังเดิมที่ทรุดโทรมไป ตัวอาคารศาลหลักเมืองเป็นแบบสถาปัตยกรรมอีสาน ศาลหลักเมืองหลังใหม่ตั้งอยู่ด้านหน้าของศาลหลักเมืองเดิม
วาร์ซิตี (กลุ่มดนตรี)

| วาร์ซิตี้ |
| --- | --- |
ที่เกิด: โซล, เกาหลีใต้
แนวเพลง: เค-ป็อป
ช่วงปี: ค.ศ. 2017 - ปัจจุบัน
ค่ายเพลง:  Jungle Entertainment (2017-ปัจจุบัน)    Global K Center (2017)   In Hi Media Ltd

สมาชิก: คิดส์   จุนอู   ซีวอล   ซึงโบ   ริโฮ   ยุนโฮ   ดาวอน   เดมอน   ซิน   แจบิน   แอนโทนี   แมนนี

เว็บไซต์: csoent.com
วาร์ซิตี้ (อังกฤษ:VARSITY;ฮันกึล:바시티) เป็นกลุ่มบอยแบนด์สัญชาติเกาหลีใต้-จีน ประกอบด้วยสมาชิก 12 คน ได้แก่สมาชิกชาวเกาหลีใต้ 7 คนคือ คิดส์, จุนอู, ซีวอล, ซึงโบ, ริโฮ, ยุนโฮ และ ดาวอน และสมาชิกชาวจีน 5 คนคือ เดมอน, ซิน, แจบิน, แอนโทนี และ แมนนี เปิดตัวครั้งแรกในวันที่ 3 มกราคม 2017 กับซิงเกิ้ล "U R My Only One"  ภายใต้สังกัด Global K Center ของเกาหลีใต้ ต่อมาปลายปี 2017 พวกเขาได้ลงนามภายใต้สังกัด Jungle Entertainment  และตั้งแต่เดือนกันยายน 2018 สมาชิกชาวจีน จะดำเนินกิจกรรมภายใต้สังกัด Hi Media และจะโปรโมตในประเทศจีน ขณะที่สมาชิกชาวเกาหลีใต้ จะดำเนินกิจกรรมกับ Jungle Ent และจะโปรโมตในประเทศเกาหลีใต้
สมาชิก > สมาชิกชาวเกาหลีใต้

| ชื่อในการแสดง> โรมัน | ชื่อในการแสดง> ไทย | ชื่อในการแสดง> ฮันกึล | ชื่อเกิด> โรมัน | ชื่อเกิด> ไทย | ชื่อเกิด> ฮันกึล | วันเกิด | สัญชาติ | ตำแหน่ง |
| --- | --- | --- | --- | --- | --- | --- | --- | --- |
| Kid | คิดส์ | 키드 | Kim Junhoe | คิม จุนฮอ | 김준회 | 26 ตุลาคม พ.ศ. 2538 (28 ปี) |  เกาหลีใต้ | หัวหน้าวง , นักร้องเสียงหลัก , นักเต้นนำ |
| Joonwoo / Bullet | จุนอู / บูลเล็ต | 준우 / 블릿 | Jin Joonwoo | จิน จุนอู | 진준우 | 02 ธันวาคม พ.ศ. 2538 (28 ปี) |  เกาหลีใต้ | แร็ปเปอร์หลัก |
| Xiweol | ซีวอล | 시월 | Kang Minseok | คัง มินซ็อก | 강민석 | 21 ตุลาคม พ.ศ. 2539 (27 ปี) |  เกาหลีใต้ | นักร้องเสียงหลัก |
| Seungbo | ซึงโบ | 승보 | Jung Seungbo | จอง ซึงโบ | 정승보 | 01 พฤศจิกายน พ.ศ. 2540 (26 ปี) |  เกาหลีใต้ | นักร้องนำ |
| Riho | ริโฮ | 리호 | Jin Seungwook | จิน ซึงอุค | 진승욱 | 01 มีนาคม พ.ศ. 2541 (26 ปี) |  เกาหลีใต้ | นักร้องนำ |
| Yunho | ยุนโฮ | 윤호 | Jang Yunho | จาง ยุนโฮ | 장윤호 | 15 เมษายน พ.ศ. 2543 (24 ปี) |  เกาหลีใต้ | นักร้องนำ , นักเต้นนำ |
| Dawon | ดาวอน | 다원 | Cho Dawon | โช ดาวอน | 조다원 | 12 พฤษภาคม พ.ศ. 2543 (24 ปี) |  เกาหลีใต้ | นักร้องสนับสนุน |
สมาชิก > สมาชิกชาวจีน

| ชื่อในการแสดง> โรมัน | ชื่อในการแสดง> ไทย | ชื่อในการแสดง> ฮันกึล | ชื่อเกิด> โรมัน/พินอิน | ชื่อเกิด> ไทย | ชื่อเกิด> ฮันกึล/ฮันจา | วันเกิด | สัญชาติ | ตำแหน่ง |
| --- | --- | --- | --- | --- | --- | --- | --- | --- |
| Damon | เดมอน | 데이먼 | Qiū Báo Hàn / Ku Bo-han | ฉิว โบ๋วฮั่น / กู โบฮัน | 邱薄翰 / 구보한 | 02 กรกฎาคม พ.ศ. 2539 (28 ปี) |  จีน | นักเต้นหลัก |
| Xin | ซิน | 씬 | Wáng Xīnyû / Wang Shin-woo | หวัง ซินอวี่ / วัง ชินอู | 王新宇 / 왕신우 | 10 พฤศจิกายน พ.ศ. 2539 (27 ปี) |  จีน | นักร้องสนับสนุน |
| Jaebin | แจบิน | 재빈 | Dèngbīn / Deung Bin | เดิ้ง บิน / ดึง บิน | 邓滨 / 등빈 | 13 กุมภาพันธ์ พ.ศ. 2540 (27 ปี) |  จีน | นักร้องสนับสนุน |
| Anthony | แอนโทนี | 앤써니 | Anthony Lo / An Dongni | แอนโทนี โล / อัน ตงนี | 安东尼罗 / 앤써니루 | 12 มีนาคม พ.ศ. 2541 (26 ปี) |  สหรัฐ  จีน | นักร้องนำ , ภาพลักษณ์วง |
| Manny | แมนนี | 만니 | Xiào Dōngchéng / So Dong-seong | เสี่ยว ตงเฉิง / โซ ดงซ็อง | 萧东城 / 소동성 | 17 พฤศจิกายน พ.ศ. 2544 (22 ปี) |  จีน | แร็ปเปอร์นำ |
ผลงาน > อัลบั้ม

| ชื่ออัลบั้ม | รายละเอียด | อันดับสูงสุด> KOR  | ยอดขาย |
| --- | --- | --- | --- |
| U & I, Date |  วางจำหน่าย: 12 ตุลาคม 2017  ต้นสังกัด: CSO Entertainment, Jungle Entertainment, CJ E&M  การจัดจำหน่าย: ซีดี, ดิจิตอลดาวน์โหลด รายชื่อเพลง Varsity  U R My Only One  Can You Come Out Now? (지금 나올래)  Fly  Rollin  Hole In One  | 32 |  KOR: 1,321+ |
ผลงาน > ซิงเกิ้ล

| เพลง | ปี | อันดับสูงสุด> KOR  | ยอดขาย(DL) | อัลบั้ม |
| --- | --- | --- | --- | --- |
| "U R My Only One" | 2017 | — | — | U & I, Date |
| "Hole In One" | 2017 | — | — | U & I, Date |
| "Can You Come Out Now?" (지금 나올래) | 2017 | — | — | U & I, Date |
| "Flower (Flos Clarissimus)" | 2018 | — | — | Non-album single |
"—" คือ เพลงที่ไม่ติดชาร์ตอันดับ
วัดมะสง

| วัดมะสง |
| --- | --- |

ชื่อสามัญ: วัดมะสง, วัดปากคลองหนึ่ง
ที่ตั้ง: หมู่ที่ 6 ทางหลวงท้องถิ่น นบ.ถ 18-027 ตำบลทวีวัฒนา อำเภอไทรน้อย จังหวัดนนทบุรี 11150
ประเภท: วัดราษฎร์
นิกาย: มหานิกาย
เจ้าอาวาส: พระปลัดสมหวัง ฉนฺทสีโล
 สถานีย่อยพระพุทธศาสนา
วัดมะสง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 6 บ้านคลองมะสง ตำบลทวีวัฒนา อำเภอไทรน้อย จังหวัดนนทบุรี มีที่ดินตั้งวัดเนื้อที่ 27 ไร่ 2 งาน 12 ตารางวา และมีที่ธรณีสงฆ์จำนวน 1 แปลง เนื้อที่ 9 ไร่ ปัจจุบันมีพระปลัดสมหวัง ฉนฺทสีโล เป็นเจ้าอาวาส
วัดมะสงตั้งวัดเมื่อ พ.ศ. 2458 โดยพ่ออ่วมและแม่อิ่ม ขันทอง ถวายที่ดิน 10 ไร่ และดำเนินการสร้างวัด ชาวบ้านเรียกว่า วัดปากคลองหนึ่ง เพราะอยู่ใกล้สามแยกคลองหนึ่ง ต่อมาได้เปลี่ยนชื่อมาเป็น "วัดมะสง" ผู้เปลี่ยนคงจะให้เป็นไปตามชื่อคลองที่ผ่านหน้าวัดโดยตรง คือ คลองมะสง วัดได้รับพระราชทานวิสุงคามสีมาเมื่อวันที่ 21 มีนาคม พ.ศ. 2474 เขตวิสุงคามสีมากว้าง 40 เมตร ยาว 50 เมตร ได้ผูกพัทธสีมาเมื่อวันที่ 26 มีนาคม พ.ศ. 2492
เสนาสนะและสิ่งก่อสร้างในวัดได้แก่ อุโบสถ สร้างเมื่อ พ.ศ. 2509 ลักษณะทรงไทย มีช่อฟ้าใบระกา หน้าบันประดับด้วยกระจกและปิดทอง ศาลาการเปรียญ สร้างเมื่อ พ.ศ. 2516 ภายในประดิษฐานพระประธานเป็นพระพุทธรูปปางมารวิชัย ชาวบ้านเรียกว่าทรงเครื่องหรือเทวาว กุฏิสงฆ์ จำนวน 7 หลัง ศาลาอเนกประสงค์ สร้างเมื่อ พ.ศ. 2546 ศาลาบำเพ็ญกุศล โรงเรียนพระปริยัติธรรม สร้างเมื่อ พ.ศ. 2533 และศาลาปฏิบัติธรรม สร้างเมื่อ พ.ศ. 2543
ศาลหลักเมือง (แก้ความกำกวม)

ศาลหลักเมือง เป็นชื่อเรียกสถานที่ศักดิ์สิทธิ์อันเป็นที่ตั้งของหลักเมือง อาจหมายถึง:
ศาลหลักเมืองกรุงเทพมหานคร
ศาลหลักเมืองนครราชสีมา
ศาลหลักเมืองสุพรรณบุรี
ศาลหลักเมืองอุดรธานี
หลักเมือง (อุทยานประวัติศาสตร์สุโขทัย)
เสาสะดือเมืองเชียงราย
ศาลหลักเมืองผิงเหยา
ศาลเจ้าพ่อหลักเมืองเซี่ยงไฮ้
วิทยาลัยประมงสมุทรสาคร

วิทยาลัยประมงสมุทรสาคร (อังกฤษ : Samut Sakhon Fisheries College ) เป็นวิทยาลัยด้านการประมง สังกัดสำนักงานคณะกรรมการการอาชีวศึกษา ตั้งอยู่ในจังหวัดสมุทรสาคร โดยเปิดสอน 2 หลักสูตร คือ ประกาศนียบีตรวิชาชีพ (ปวช.), ประกาศนียบีตรวิชาชีพชั้นสูง (ปวส.)
| --- | --- |

ชื่อย่อ: วป.สค. / SKFC
คติพจน์: มีฝีมือ ถือคุณธรรม นำอาชีพ
ประเภท: รัฐบาล - วิทยาลัย  สังกัดสำนักงานคณะกรรมการการอาชีวศึกษา
สถาปนา: 17 ธันวาคม 2551
ผู้อำนวยการวิทยาลัย: นางปนัดดา กิตติวงศ์ธรรม
ที่ตั้ง: เลขที่ 1/2 หมู่ที่ 1 ถนนท่าเสาพัฒนา  ตำบลดอนไก่ดี อำเภอกระทุมแบน  จังหวัดสมุทรสาคร 74110
เว็บไซต์: www.skfc.ac.th
ประวัติ

วิทยาลัยประมงสมุทรสาคร ซึ่งได้รับการสนับสนุนก่อตั้งสถานศึกษาและบริจาคที่ดินโดย คุณยายเทียบ วิยาภรณ์ ขอพระราชทานน้อมเกล้า ถวายที่ดินต่อกองงานในพระองค์สมเด็จพระเทพรัตนราชสุดาสยามบรมราชกุมารี เพื่อนำความกราบบังคมทูล เพื่อทรงพระราชวินิจฉัยต่อกองงานในพระองค์สมเด็จพระเทพรัตนราชสุดาสยามบรมราชกุมารี แจ้งความหนังสือสำนักเลขาธิการที่ รก.0008/45075 ลงวันที่ 27 สิงหาคม พ.ศ. 2547 ทรงเลือกแนวทาง จัดตั้งวิทยาลัยประมงอยู่ในความดูแลของสำนักคณะกรรมการการอาชีวศึกษา
และในปีงบประมาณ 2549 สำนักคณะกรรมการการอาชีวศึกษาจะจัดสรรงบประมาณ งบลงทุนสิ่งก่อสร้าง ทำการก่อสร้างอาคารชั่วคราว อาคารชั้นเดียวขนาดพื้นที่ 288 ตารางเมตร จำนวน 2 หลัง และได้เปิดทำการเรียน การสอนในระดับประกาศนียบัตรวิชาชีพ(ปวช.)ประเภทวิชาประมง สาขาประมงทะเล ตั้งแต่ปีการศึกษา 2549
และในปีการศึกษา 2552 ได้เปิดทำการเรียน การสอน ในระดับประกาศนียบัตรวิชาชีพชั้นสูง (ปวส.) ประเภทวิชาประมง สาขาควบคุมการเดินเรือ โดยฝากเรียนไว้ที่วิทยาลัยเทคนิคสมุทรสาคร ในปีการศึกษา 2552 มีนักศึกษาระดับประกาศนียบัตรวิชาชีพจำนวน 38 คน ระดับประกาศนียบัตรวิชาชีพชั้นสูง จำนวน 11 คน
สำนักคณะกรรมการการอาชีวศึกษาได้ประกาศจัดตั้งวิทยาลัยประมงสมุทรสาครขึ้น เมื่อวันที่ 17 ธันวาคม 2551 และได้มอบหมายให้นายเลอพงษ์ พิไสยสามนต์เขต ผู้อำนวยการวิทยาลัยเทคนิคสมุทรสาคร เป็นผู้รักษาการในตำแหน่งผู้อำนวยการวิทยาลัยประมงสมุทรสาครไปจนกว่า สำนักคณะกรรมการการอาชีวศึกษาจะบรรจุตำแหน่งข้าราชการครูและบุคลกรทางศึกษาผู้ที่ได้รับคัดเลือก ให้ดำรงตำแหน่งผู้อำนวยการ ต่อมาสำนักคณะกรรมการการอาชีวศึกษามีคำสั่งสำนักคณะกรรมการการอาชีวศึกษาที่  1109/2552  ได้แต่งตั้ง   นายสุชา  ราชฉวาง มาดำรงตำแหน่งผู้อำนวยการตั้งแต่ วันที่ 26 มิถุนายน 2552 และได้ดำเนินงาน ขยาย ปรับปรุง พัฒนาอย่างเป็นรูปธรรม
เปิดสอน

ปัจจุบันทำการเรียนการสอน ดังนี้
เปิดสอน > หลักสูตรประกาศนียบัตรวิชาชีพ

รับนักเรียนจบ ม.3 เรียนต่อ 3 ปี
สาขาวิชาการบัญชี
สาขาวิชาคอมพิวเตอร์ธุรกิจ
สาขาวิชาเกษตรศาสตร์ (อศ.กช.)
สาขาวิชาช่างเกษตร
สาขาวิชาแปรรูปสัตว์น้ำ
สาขาวิชาเพาะเลี้ยงสัตว์น้ำ
เปิดสอน > หลักสูตรประกาศนียบีตรวิชาชีพชั้นสูง

รับนักเรียนจบ ม.6 หรือ ปวช. เรียนต่อ 2 ปี
สาขาวิชาการบัญชี
สาขาวิชาคอมพิวเตอร์ธุรกิจ
สาขาวิชาเทคโนโลยีธุรกิจดิจิทัล
สาขาวิชาการเดินเรือ
สาขาวิชาแปรรูปสัตว์น้ำ
สาขาวิชาเพาะเลี้ยงสัตว์น้ำ
แหล่งข้อมูลอื่น

เว๊บไซต์สำนักงานคณะกรรมการการอาชีวศึกษา เก็บถาวร 2018-08-16 ที่ เวย์แบ็กแมชชีน
เว๊บไซต์วิทยาลัย
ริชาร์ด กอร์ดอน (นักแสดง)

เคน ลินช์ และ กอร์ดอน (ขวา) ในรายการวิทยุ The Bishop and the Gargoyle
ริชาร์ด กอร์ดอน (Richard Gordon; 25 ตุลาคม ค.ศ. 1882 – 11 ธันวาคม ค.ศ. 1967) เป็นนักแสดงชาวอเมริกันที่ทำการแสดงโวเดอวีล (การแสดงสลับฉาก), ละครเวที, ภาพยนตร์ และละครวิทยุ เขาเป็นที่รู้จักมากที่สุดจากการแสดงบทของตัวละครหลักในรายการวิทยุเรื่อง The Adventures of Sherlock Holmes
ประวัติ

กอร์ดอนเกิดที่บริดจ์พอร์ต รัฐคอนเนทิคัต กอร์ดอนทำงานเป็นผู้สื่อข่าวหนังสือพิมพ์ที่นั่น ก่อนที่เขาจะย้ายไปที่นครนิวยอร์กและเป็นนักข่าวให้กับ New York World รายได้ของเขาช่วยให้เขาได้ศึกษาในมหาวิทยาลัยเยล และสถาบันศิลปะการแสดงอเมริกัน
ประวัติ > การแสดงละครเวทีและภาพยนตร์

หลังจากที่เขาปฏิเสธข้อเสนอจากผู้ผลิตรายการที่เสนอให้เขารับบทเล็ก ๆ ในละครรายสัปดาห์โดยได้รับรายได้ $35 เหรียญสหรัฐ กอร์ดอนทำงานเป็นเวลา 10 ปีกับบริษัทละครเร่ที่เดินทางแสดงทั่วประเทศ เขาร่วมแสดงในภาพยนตร์เช่น The Birth of a Baby, 13 Rue Madeleine, St. Benny the Dip
ประวัติ > องค์กรวิชาชีพ

กอร์ดอนเป็นหนึ่งในผู้ร่วมก่อตั้งสมาคมความเท่าเทียมของนักแสดง (Actors' Equity Association) ไม่นานหลังจากสมาคมก่อตั้งขึ้น เขามีข้อขัดแย้งกับเจ้าหน้าที่ขององค์กรเนื่องจากเขาสนับสนุนให้มีการรวมนักแสดงจากภาพยนตร์และละครวิทยุ ความพยายามของเขานั้นอาจเป็นเหตุให้เขาลาออกจากการเป็นคณะกรรมการกลุ่มหลังรับตำแหน่งมา 5 ปี เมื่อละครวิทยุนิยมมากขึ้นต่อมาสมาคมมีการสร้างกลุ่มสมาชิกใหม่เพื่อเป็นตัวแทนนักแสดงของสื่อนั้น และกอร์ดอนก็รับบทบาทเป็นที่ปรึกษาให้กับกลุ่มสหพันธ์ศิลปินวิทยุแห่งอเมริกา (American Federation of Radio Artists)
ผลงานวิทยุ

นอกจากผลงานของเขาในเรื่อง The Adventures of Sherlock Holmes ตั้งแต่ปี ค.ศ. 1931 ถึง 1933 บทบาทของกอร์ดอนในละครวิทยุยุคเก่า รวมถึงบทที่แสดงในตารางด้านล่างนี้:
| เรื่อง | บทบาท |
| --- | --- |
The Bishop and the Gargoyle: อธิการ
Follow the Moon: เทตโลว์
Hilda Hope, M.D.: ดร. โบรอส
Jane Arden: พ่อของเจน
Orphans of Divorce: ซีริล เวิร์ธธิงตัน
Our Gal Sunday: ดร. แอ๊บบอต
Pepper Young's Family: นาย เจอโรม
Reginald Fortune: เรจินัลด์ ฟอร์จูน
Stella Dallas: มอร์แกน ฟอร์ด
Thatcher Colt Mysteries: แทตเชอร์ โคลต์
Valiant Lady: จิม บาร์เร็ตต์
กอร์ดอนยังมีส่วนร่วมในรายการ The Biblical Hour และในการแสดงผลงานของเชกสเปียร์
ชีวิตส่วนตัว

กอร์ดอนแต่งงานสามครั้ง กับนักแสดงหญิงที่เขากำลังร่วมงานหรือเคยแสดงร่วมกันก่อนหน้านี้ การแต่งงานครั้งแรกเกิดขึ้นในเดือนมกราคม ค.ศ. 1907 กับนักแสดงหญิง แรเชล คราวน์  และมีลูกด้วยกันสองคน เขายังแสดงร่วมกับแรเชลบนเวทีอย่างน้อยถึงเดือนฤดูร้อนของปี ค.ศ. 1910 ต่อมากอร์ดอนได้แต่งงานกับเอมิลี แอนน์ เวลล์แมน นักแสดงและนักเขียนบทละคร ซึ่งกอร์ดอนได้แสดงเพลงกับเธอด้วย ตั้งแต่ปี ค.ศ. 1923 จนถึงวันที่เธอเสียชีวิตในปี 1946 เพื่อช่วยเอมิลี โฆษณางานของเธอให้แก่ผู้ผลิตรายการ กอร์ดอนสร้างโรงละครขนาดเล็กโดยใช้อัตราส่วนหนึ่งนิ้วครึ่งถึงหนึ่งฟุต และเตรียมอุปกรณ์เล็ก ๆ เพื่อสร้างชุดการแสดงให้ผู้ผลิตรายการเห็นภาพจำลองของการแสดง นักข่าวลงข่าวของเขาในหนังสือพิมพ์โดยเรียกเขาว่า "นักแสดงช่างไม้" และการแต่งงานครั้งสุดท้ายของเขาเกิดขึ้นประมาณปี ค.ศ. 1946 จนถึงปี 1964 เขาแต่งงานกับนักแสดงหญิง แมร์การ์เร็ต บรายนาร์ด (สกุลเดิม เทย์เลอร์) เธอและกอร์ดอนได้แสดงร่วมกันมากกว่าสามทศวรรษก่อนหน้านี้ ในการแสดงละครเวทีซึ่งได้รับความนิยมอย่างสูงจากการดัดแปลงจากนิยายของ ฮาโรลด์ เบลล์ ไรท์ เรื่อง The Winning of Barbara Worth
แหล่งข้อมูลอื่น

ริชาร์ด กอร์ดอน ที่อินเทอร์เน็ตมูวีเดตาเบส